作者:伍梅城
標題:賀新郎
內容:甲子頭春雨。知老天、淨冼荊揚，十年煙霧。夜半墮中星一顆，飛下五雲深處。帝親敕、六丁呵護。須信斯人為世瑞，非人龍、定是文中虎。關世道，系天數。此兒殊怕人驚顧。況當家、廷評為祖，大中為父。料想廷評公一笑，笑對大中共語。應自把、小程誇取。會見九州熙白日，做狀元、宰相榮門戶。年正少，四親具。